मंत्री डॉ. अरुण चतुर्वेदी ने सोमवार को यहां कहा कि सिविल लाइन विधानसभा क्षेत्र की पांच कॉलोनियों में बीसलपुर परियोजना के पीने के पानी के लिये 5 करोड़ की लागत से नयी पाइप लाइन डाली जायेगी। डॉ. अरुण चतुर्वेदी ने सुशीलपुरा में तेजाजी महाराज चौक से पाइप लाइन डालने के कार्य का शिलान्यास करते हुए कहा कि गत साढे़ चार साल में क्षेत्र में नलकूप, सामुदायिक भवन, पार्क एवं अन्य कार्य करवाये गये। उन्होंने कहा कि सुशीलपुरा में 50 लाख की लागत से नालियों का निर्माण कराया जा चुका है तथा 70 लाख की लागत की नालियों का और निर्माण शीघ्र कराया जायेगा। उन्होंने कहा कि द्रव्यवती नदी प्रोजेक्ट का कार्य तेज गति से चल रहा है, इससे सिविल लाइन विधानसभा क्षेत्र के लोगों को ज्यादा लाभ मिलेगा।